Document ID: 32014R0636

REGULAMENTUL DE PUNERE ÎN APLICARE (UE) NR. 636/2014 AL COMISIEI
din 13 iunie 2014
privind un model de certificat pentru comerțul cu vânat sălbatic mare nejupuit
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (1), în special articolul 7 alineatul (2) litera (a),
întrucât:
(1)
Regulamentul (CE) nr. 853/2004 stabilește norme specifice de igienă care se aplică produselor alimentare de origine animală. El prevede, printre altele, cerințe pentru producerea și introducerea pe piață a cărnii de vânat sălbatic. Operatorii din sectorul alimentar trebuie să se asigure că această carne este introdusă pe piață numai dacă este produsă în conformitate cu secțiunea IV din anexa III la regulamentul menționat.
(2)
Regulamentul (CE) nr. 853/2004 prevede, de asemenea, stabilirea unor modele de certificate care să însoțească transporturile de produse de origine animală.
(3)
Regulamentul (UE) nr. 633/2014 al Comisiei (2) de modificare a anexei III la Regulamentul (CE) nr. 853/2004 prevede că vânatul sălbatic mare nejupuit poate fi trimis la o unitate de prelucrare a vânatului în alt stat membru dacă, în timpul transportului către respectiva unitate de prelucrare a vânatului, este însoțit de un certificat care atestă conformitatea cu dispozițiile secțiunii IV din anexa III la Regulamentul (CE) nr. 853/2004.
(4)
Pentru a facilita comerțul cu vânatul sălbatic mare nejupuit, este necesar să se stabilească un model de certificat pentru schimburile comerciale între statele membre.
(5)
Întrucât cadavrele nejupuite de vânat sălbatic mare pot fi purtătoare de agenți patogeni care provoacă boli la animale, vânatul mare nu ar trebui să provină din zone care, din motive sanitare, fac obiectul unei interdicții sau restricții privind specia în cauză, în conformitate cu legislația Uniunii sau cu legislația națională. Comerțul cu cadavre nejupuite de mistreți sălbatici poate să aibă loc doar cu respectarea dispozițiilor Deciziei de punere în aplicare 2013/764/UE a Comisiei (3).
(6)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Transporturile de vânat sălbatic mare nejupuit expediate către statele membre sunt însoțite de un certificat în conformitate cu modelul stabilit în anexă.
Certificatul atestă că transportul este însoțit de o declarație scrisă privind examinarea de către o persoană instruită, dacă este cazul, și părțile relevante ale cadavrelor, în conformitate cu secțiunea IV capitolul II punctul 4 din anexa III la Regulamentul (CE) nr. 853/2004.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 iunie 2014.

Labels: 3
17
6